gentaiscool/nusaparagraph_topic huggingface dataset:
Satiok ado penerimaan  siswa baru pasti di sakolah ambo selalu maadokan acara parade ekskul. Mulai dari ekskul bidang seni, musik, keilmuan, sampai ekskul olahraga. Acara parade di mulai dari ekskul keilmuawan, seni, musik, dan di akhiri jo ekskul olahraga. Dari masiang-masiang parade tadi nampak bana persiapannyo untuak bisa manarik peratian siswa-siswa baru. Paradenyo tu pakai musik, yel-yel, jargon, dan kostum seragam. Sedangkan, katiko giliran parade ekskul di bidang olahraga nampak bana ndak dipersiapkan penampilannyo. Tapi nan anehnyo adolah katiko pendaftaran ekskul malah labiah banyak siswa nan baminat di bidang olahraga. Iko mencaminkan basonyo walaupun parade-parade ekskul seni labiah rancak-rancak dan menarik di bandiang ekskul olahraga tapi tetap ndak manurunkan niek siswa untuak masuak ekskul olahraga. 

Topic: sports
dari lahia malin kundang tingga samo amak nyo tingga disuatu kampung di tapi pantai,katiko malin kundang lah baranjak dewasa,malin kundang pai marantau, dan karojo di tampek saudagar kayo,dak lamo malin kundang manikah samo anak saudagar kayo. sudah tu nyo pai bulan madu di suatu daerah di tapi pantai,kironyo itu daerah malin kundang gadang. katiko amak malin kundang tau kalau anaknyo balik kampung,amak nyo pai manuruik malin kundang katampek kapa tasabuik baranti,amak malin kundang dengan sonang hati manyambuik anaknyo,tapi malin kundang dak mangaku itu amak nyo, mandonga hal itu amak malin kundang pun berang dan mengubah malin kundang menjadi batu.dan dak lamo malin kundang barubah jadi batu.

Topic: culture & heritage
Pado dasarnyo, kito akan manamukan urang jo karakter nan babeda-beda dimanopun kita barado. Tak lain halnyo di lingkuangan kantoran. 1) Pamimpin, tipe iko biasonyo marupokan kepribadian nan didangaan, siparcayo, dan dihormati dek rekan karajo. Inyo ko takun dan manganggap serius pakarajoannyo, mampunyoi pamikiran nan dewasa dan mampu manjago kasaimbangan hiduik. 2) mikromanajer, mikromanajer, sabutan untuak pamimpin nan mangawasi bawahannyo jo talalu ketat. Tipe pakarajo ko biaso mambawahi paro pakarajo dan candaruang kurang disukoi dek urang sakitarnyo. 3) panuah samangek, biasanyo manyukoi bakarajo dalam tim dibadiangkan surang. Inyo ko candaruang banyak mangecek, acok malakukan hal-hal nan spontan dan suko mangerjakan banyak hal dalam waktu basamoan atau multitasking. 4) sistematis, pakerja nan biasonyo tafokus pado ciek karajo sabalum malanjuik an ka karajo salanjuiknyo. Inyo ko pun candaruang manyukoi obrolan nan bafokus jo labiah suko bakarajo sacaro individu.

Topic: business
Leeng Green adolah salah ciek tampek wisata alam nan ado di Nagari Tanjuang Alai, Kab X koto Singkarak, Kota Solok, Sumatera Barat. Iko adolah tampek wisata alam di ateh puncak. Disiko awak bisa mancaliak pamandangan danau singkarak. Salain itu satiok sabtu jo minggu kalai ari ancak disiko ado urang tajun payuang dan awak bisa lo manumpang tap mambayia. Suasano sanjo disiko lama karano bisa mancaliak matohari tabanam nan jaleh. Salain sanjo suasana pagi pun ancak, kalau kito marathon pagi kito bisa singgah kasiko sabanta sambia malapeh panek. Pamandangan danau nan mulai disinari matohari Nampak carah. Langik nan mambayang di danau manambah kasan indahnyo. Disiko sangek cocok untua pai basamo kaluarga, kawan, atau jo pole.

Topic: leisures
Urang kini banyak yang mangabadikan momen dengan langsuang mancaliak hasil momen tu ta buek. Kamera nan biaso dipakai adolah kamera polaroid, jadi kamera iko dikecek an juo kamera langsuang. Kamera polaroid atau kamera langsuang ko model kamera yang bisa mamproses gambara foto surang dari dalam badan kamera setelah awak manggunoannyo. Oleh kareno itu banyak urang nio manggunoannyo kareno dinilai labiah praktif. Caro mampagunoannyo cukuik mudah, patamo awak alah tau dulu gaya model apo nan ancak, kaduo ambiaklah gambar dengan cadiak supayo indak tabuang se, katigo gunoan flash, siap tu takan tombol power, dan katiko alah salasai tunggu sampai karateh film tu kalua.

Topic: technology
Patang ko iseng caliak-caliak GoFood, basuolah Mie Ayam Sukabumi. Ratingnyo tinggi bana. Dek sadang taragak mie ayam langsuang lah bapasan Mie Ayam Sukabumi tadi. Baru tibo pasanan ko di rumah, ekspektasi lah tinggi se dek baunnyo nan sedap bana. Ndak saba langsuang lah ambiak mangkuak dan langsuang batuangan Mie Ayam tadi. Dari bantuaknyo manggoda bana. Mie nyo se mangkilek patando mienyo dibumbuan dulu, isian ayamnyo banyak, padek, bantuak potongannyo dadu-dadu dan gadang-gadang. Dek pasan Mie Ayamnyo nan komplit jadi ado tambahan 2 bakso jo 3 ceker dalam mangkuak tadi. Dek paruik lah lapa langsuang bacubo. Ternyato yo sabana lamak Mie ayam Sukabumi ko. Ikolah Mie ayam paliang lamak di Depok nan pernah ambo cubo. Recommended.

Topic: food & beverages
Manggambaan tentang Muhammad iqbal adolah urang nan suko basyair, urang nan suko baraja, saorang filsuf dan saorang politikus muslim. Itulah nan bisa dijalehan tentang penggambaan sosok muhammad iqbal. Singkek nyo carito tokoh agamo muhammad iqbal ko adolah. Muhammad iqbal bausaho mambarikam tekad kapado muslim dunia ko untuak bangkik, manganal diri surang dan bajuang dengan manghasilkan ide-ide yang konstruntif. Iqbal manjalehan baa penderitaan umaik muslim di seluruh dunio dan maajak mereka untuak malindungi hak-hak dan mengembangkan ide-ide konstruktif tasabuik. Iqbal adolah tokok yang bausaho mamenuhi tugasnyo untuak manjalehan kahiduik an politik dan sosial umaik islam di masa depan jo ide-ide yanh inyo bantuak.

Topic: religion
Carito rakyat yaitu asal usul danau toba nan barawal dari pamudo nan banamo Toba mamanciang ka sungai untuak dijadian makannyo biko malam. Indak lamo maagiah umpan, ado ikan nan barhasil ditangkoknyo. Warna ikan dapek dek inyo waktu itu babeda samo ikan kebanyakan nan ado disitu. Sadang mamarhatian, tibo-tibo ikan tasabuik manjadi padusi rancak. Mandanga carito kalau padusi tadi itu dikutuk mambuek Toba ibo. Sairiang waktu, Toba nan jatuh cinto samo padusi rancak tasabuik manyuntiangnyo. Namun, dengan maagiahan babarapo syarat nan indak buliah dilanggar yaitu marahasioan kalau inyo adolah ikan. Pernikahan pun dilaksanokan, dan akhianyo dikarunia saurang anak laki-laki nan banamo samosir. Baranjak remaja, samosir disuruh amaknyo untuak maantaan makanan kapado Toba nan kini sadang diladang. Karano saat itu Samosir maraso litak, inyo mamakan bekal ayahnyo di tangah jalan dan manyasioannyo satangah untuak ayahnyo. Mancaliak Samosir maagiahan makanan siso nyo itu mambuek Toba berang dan malanggar sumpahnyo dan mangatoi Samosir adolah anak ikan. Mandanga itu, Samosir baliak karumah dan mangaduannyo. Amaknyo nan mandanga Toba alah malanggar janjinyo, inyo dan Samosir manghilang dan munculah aia nan manenggalamkan daerah tasabuik sampai manjadi danau dan sabuah pulau ditangah-tangahnyo. 

Topic: culture & heritage
Kalian nan masiah duduak di bangku sikola, sabaiknyo maikuti ekskul nan ado di sikola kalian. Salah satu ekskul nan wajib kalian ikuti adolah ekskul futsal. Ekskul iko wajib kalian ikuti karano ekskul futsal adolah ekskul bidang olahraga nan pastinyo mampunyoi banyak manfaat untuak kalian. Dilansir dari bola.com, futsal saindaknyo mampunyoi 5 manfaat untuak tubuah kito. Manfaat partamo futsal untuak tubuah kito adolah untuak manjago kesehatan jantuang. Kaduo, futsal bamanfaat untuak mambaka lemak dan maninggikan badan. Katigo, futsal bamanfaat juo untuak mambangun karakter diri dan tangguang jawab. Kaampek, futsal dapek mambantu kito untuak maningkekkan kakuatan otot. Nan terakhir futsal bisa mahilangkan stres dan malatiah utak.

Topic: sports
Anak-anak pasti suko bana nonton film kartun. Para urang tuo seharusnyo bisa maagiah tontonan nan layak dan berdampak positif untuak anak-anak nyo. Seperti manonton film kartun, pandapek banyak pakar anak mangecek an kalau film kartun labiah bermanfaat daripado tontonan urang gadang yang alun dimangarati oleh anak saumua mereka. Manfaat manonton film kartun bagi anak sabagai sarana mandidiak anak memiliki karaktek yang labiah positif, maningkek an kreativitas anak untuak manggambar, membantu maningkek an perkembangan kognitif anak dan bisa mamparkuek ingatan anak. Piliah lah tontonan yang cocok untuak buah hati awak dan jan lupo untuak salalu mandampingi mereka katiko sadang manonton film.

Topic: leisures
Alah ambo kecek an dari dulu ka urang tuo ambo basonyo adiak ambo nan paliang ketek tu ndak akan bisa bakarajo di kantua do. Tapi nan gaek ko payah bana lo dikecek an. Alah bana kantua punyo urang gaek tetap se nyo ndak ado padok kalau disuruah karajo di kantua. Dari ketek alah nampak kalau nyo tu labiah suko karajo di lapangan daripado di kantua. Pasti lameh nyo kalau disuruah baparam dalam kantua se. Ndak bisa dipasoan kalau manuruik ambo. Apo lai anaknyo suko mangarengkang kalau dikecek an. Palapeh se lah nyo mangaja apo nan nyo nio. Urang sukses tu kan ndak hanyo nan bakarajo di kantua.

Topic: business
Maya taragak jo es gabus yang pernah inyo nikmati wakatu ketek. Dicaliak lah dek maya baa caro mambuek nyo, tanyato lai mudah. Dulu wakatu ketek maya ko suko bana jo es gabus, kareno lamak dan dingin. Maya bapikia dulu wakatu maya ketek lai suko iko, pasti anak-anak kini pasti suko juo kareno samo se bantuak es krim cuman agak babedo. Es gabus ko bantuak dan tekstur nyo khas, es ko kotak, padek, ampuak katiko digigik bantuak gabus, warnonyo palangi. Lamak bana nah kiro-kiro bantuak itulah es gabus yang nio ambo buek. Ambo buek dan pas ambo jua tanyato lai suko anak-anak ketek di siko.

Topic: business
Manuruik pandapek ambo, sangaik paralu dibicarokan apo se nan akan dan harus dilakukan untuak manyalamaik an diri katiko tajadi bencana alam jo keluarga. Misalkan  kalau ado gampo apo nan harus dikarajoan. Apokah mamungkinkan untuak lari kalua rumah atau labiah aman untuak balinduang di bawah meja. Atau katiko ado isu tsunami datang jalan ma nan paralu ditampuah untuak bisa mancapai tampek nan aman dengan wakatu paliang singkek, sahinggo kalau hal-hal mode iko lah dibicarokan sabalum bencana datang awak jo keluarga labiah bisa ma ambiak sikap soalnyo ndak jarang urang katiko mahadapi bencana ko nan ngana dek lah panik ndak bakatantuan se.

Topic: slice of life
Tari saman adolah salah satu tarian khas daerah nan berasal dari dataran tinggi Gayo, Nanggroe Aceh Darussalam. Mungkin banyak nan alun tau kalau tarian saman diciptakan dek ulama di abad 14 M nan banamo Syekh Mohammad as-Saman. Tari saman ko manganduang dakwah dan syair petuahnyo dengan manggunokan bahaso Gayo dan Arab. Selain itu nan khas dari Tari Saman adolah tarian ko ndak diiriangi jo musik. Ndak heran tarian asal aceh ko ndak cuma terkenal di Indonesia tapi alah sampai ka mancanegara. Perkumpulan-perkumpulan mahasiswa Indonesia nan kuliah di luar negeri contohnyo di Australia, Inggris, dan lain-lain acok manjadikan tarian saman ko sabagai ajang untuak mamperkenalkan budayo nan ado di Indonesia kapado penduduk lokal nan ado di negara bersangkutan. 

Topic: culture & heritage
Koki atau juru masak adolah profesi nan karajonyo di dapua. Koki mampunyoi tangguang jawab untuak mamasak dan manyiapkan makanan agar bisa dikonsumsi dan manggugah salero konsumen. Koki biasanyo karajo di restoran atau hotel. Koki mampunyoi tangguang jawab nan sangaik gadang bagi restoran tampek inyo karajo. Rancak atau indaknya sabuah restoran tantu dinilai dari raso masakannyo. Kalau raso makanannyo ndak lamak, berarti restorannyo kurang rancak. Samantaro kalau rasonyo lamak, maka restorannyo pun akan banyak diminati dek pelanggan. Salah satu kokk nan terkenal di dunia adolah Gordon Ramsey.  Gordon Ramsey mampunyoi 7 michelin stars. Salain itu Gordon Ramsey pun mampunyo 35 restoran nan tersebar di seluruh dunia.

Topic: food & beverages
Kawasan Mandeh di Pasisia Selatan indah habis-habisnyo manampakan rancaknyo. Rasonyo, tiok baulang bakunjuang ka sinan, ado se tampek wisata nan baru di bukak. Kawasan Wisata Mandeh talatak tapeknyo di Nagari Koto IX, kawasan iko alah mulai mancuri paratian wisatawan sajak 2016, hanyo sajo akses nan rancak itu baru ado sakitar tahun 2019. Kawasan wisata nan disabuik-sabuik sabagai 'Raja Ampat' nyo Sumatera Barat iko punyo banyak destinasi wisata nan bisa dikunjuangi. Babarapo objek wisata nan bisa dikunjuangi di Kawasan Wisata Mandeh adolah, Taluak Mandeh, Puncak Nona, Pulau Setan, Pulau Sironjong Gadang, Pulai Sironjong Ketek, Pulau Cubadak, Wisata Mangrove di Pulau Kapo-Kapo, Aia Tajun Gamuruah, jo Taluak Sikulo.

Topic: leisures
Restoran Soto Tangah Jua talatak strategis dakek dari Pusat Kota Bukittinggi tapeknyo di Jln Adinegoro, Tangah Jua. Restoran nan konsep bangunannyo industrial ko indak hanyo manjua soto, baa bantuak nan wak nampak dari namonyo. Restoran iko manjua macam-macam makanan jo minuman mulai dari yang lokal Minangkabau bantuak Soto Paru, Paru Balado, Ampiang Dadiah. Makanan Indonesia/ Asia bantuak Ayam Penyet, Itiak Lado penyet, Mie Ayam, Sop Iga, Cendol Mutiara, sampai makanan Western bantuak Pasta, Spaghetti Aglio Olio, Meltique Steak, Chicken Cordon Bleu, jo lainnyo. Suasana yang dibangun restoran ko cocok bana untuak dijadian tampek makan dek pasangan ataupun keluarga. Haragonyo pun indak talampau maha dan cukuik tajangkau.

Topic: food & beverages
Kalian nan tingga di kota katiko pulang ka kampuang halaman harus mancubo bacocok tanam. Bacocok tanam harus kalian cubo karano hal iko dapek mambarikan kalian pangalaman nan mungkin indak akan kalian lupokan. Kamudian kagiatan bacocok tanam ko tantunyo marupokan kagiatan nan sulik bahkan indak bisa kalian lakukan katiko kalian ado di kota gadang. Salain itu, kagiatan bacocok tanam pun dapek mambarikan manfaat untuak diri kalian. Dengan malakukan kagiatan bacocok tanam tantunyo pangatahuan kalian akan batambah. Pangatahuan kalian nan akan batambah karano kagiatan iko adolah pangatahuan tentang tumbuhan dan sajanisnyo. Jadi, karano babarapo hal nan alah dijalehkan pado kalimat-kalimat sabalunnyo, ambo raso wajar jiko kagiatan iko harus kalian lakukan katiko barado di kampuang.

Topic: slice of life
Manuruik ambo, memang payah kalau kuliah ndak ado laptop. Ambo alah marasoan surang. Alah saminggu ko ambo ndak punyo laptop karano laptop ambo baru kanai cilok. Jadi kini ambo harus maminjam laptop kawan kalau nio buek tugas kuliah. Namonyo se maminjam tantu bisa dipakai pas kawan ko alah salasai mangarajoan tugasnyo lo. Payah lah pokoknyo. Iko lah nan di rasoan dek abang ambo dulu. Salut bana ambo jo inyo. Dulu pas kuliah nyo ndak pernah minta balian laptop karano nyo tau kepeang apak ndak ado sahinggo nyo harus pinjam punyo kawan-kawannyo. Tapi walaupun mode tu nyo tetap bisa manyalasai an kuliahnyo dengan tapek waktu.

Topic: technology
Namo den nayara kania bia, biaso dipanggia naya atau bia. Aden kini alah masuak sakolah SMP atau sakola manangah partamo di daerah tampek tingga den. Jarak sakolanyo indak tarlalu dakek tapi indak jauah pulo. Karano itu den kasakola bajalan kaki. Aden suko bajalan karano itu sehat. Dari ketek amak salalu maajaan untuak iduik sehat, tamasuak olahraga jo manjago pola makan. Samajak dari ketek amak alah maajaan untuak suko makan sayua jo buah karano punyo banyak manfaat. Jadi katiko kawan kawan den katiko ketek banyak nan indak suko sayua jo buah aden malah suko. Den suko makan sayua jo buah sampai kini, bahkan kasakola den baok camlan barupo buah nan alah dipotong potong dek amak. Buahnyo bamacam ado apel, limau, anggur dll. Buah ko di masuakan ka dalam kotak maken dan den baok kasakola. Kadang den mambao jus sayua pulo untuak minuman den katiko di sakola.

Topic: food & beverages
Indonesia memang adolah nagari yang kayo, bak itu juo dengan budayo dan keanekaragamannyo. Adaik istiadek ciek ko contohnyo yang barasa dari Kalimantan Timur namonyo Adaik Dahau. Upacaro adaik ko adolah upacaro katiko maagiah namo anak di Kalimantan Timur. Biasonyo, upacaro ko digelar jo keluargo bangsawan atau keluargo yang mampu dan tapandang di tampek tinggalnyo. Manuruik ambo untuak keluargo nan kalangan manangah atau bawah bisa jo kalau nio malaksanakan upacaro dahau, tapi kalau taraso mambarek an indak usah lai. Biasonyo upacaro ko balangsuang satu bulan. Upacaro adaik dahau marupokan upacaro adaik yang acok dilakuan suku dayak, di lakuan masyarakat Kalimantan Timur.

Topic: culture & heritage
Kecapi adolah salah satu dari alaik musik tradisional yang ado di Indonesia, banyak urang yang alah mandangan alaik musik kecapi ko. Kecapi marupokan alaik musik yang barasa dari Sulawesi Barat jo jenis bunyi kordofon. Caro mamainkanyo adolah nan patamo mamatiak senar yang ado di kecapi dan kaduo mainkan sasuai jo nada yang alah awak palajari. Satiok senar yang ado pado kecapi menghasilkan nada unik yang babedo. Bunyi yang dihasilkan pun sangaik cocok untuak sarana relaksasi biasonyo, alaik musik ko dimainkan surang se. Baa cukuik mudah kan caro mamainkan kecapi, kalau awak nio baraja tantulah awak bisa juo mamainkan kecapi dan mambuek suaro-suaro nan lamak di danga.

Topic: culture & heritage
Sarinah dari sampai kini tampek awak kalau nio balanjo aneka produk UMKM. Manuruik ambo awak bisa mambagikan manfaat awak untuak mambali produk-produk UMKM yang ado di sinan. Berbagi ataupun mambali dagangan urang adolah hal yang di harok an sebagian urang yang hiduik nyo agak susah ataupun para pedagang yang nio dagangan nyo laku tajua dan apresiasi. Sarinah Pusat perbelanjaan ko baru siap di renovasi. Alah siap di ancak an Sarinah manjadi tampek wisata viral karena ado babarapo spot yang instagramable.  Sabuik se Amphiteater, Skydeck, museum dan galeri foto. Pangunjuang bisa juo mancaliak realif panginggalan era Presiden Soekarno yang dulunyo ado di balakang gerai makanan capek saji.

Topic: leisures
Hobi nan wak lakukan tu bisa lo manyambuah kan diri wak kironyo. Hobi nan ambo maksud adolah manulih jurnal. Hobi iko salah saatu kegiatan bamanfaaik untuak kasehatan mental dan fisik kwak. Manulih jurnal dapek mambantu wak mangalola emosi dan mangurangi stres nan wak rasoan sahari-hari. Waktu manulih jurnal, kito dapek mangaluakan sado pikiran dan perasaan wak sacaro tabukak dan jujur, sahinggo wak bisa mangalola emosi wak. Manulih jurnal ko bisa mengenai pangalaman dan perasaan wak nan dapek mambantu malapehan takanan dan manenangkan pikiran wak.Untuak nan punyo masalah dalam emosi dan mental buliah mancubo manulih jurnal ko. Jadi mulailah untuak manulih jurnal ko kini juo dan rasoan manfaaiknyo.

Topic: leisures
Sakik bana kapalo ambo mamikian mato pelajaran nan ciek ko. Alah 2 kali ambo remedi alun juo lulus-lulus sampai kini lai. Padohal ambo lah baraja samaksimal mungkin. Ntah apo lah nan salah ko. Ndak ngarati ambo lai do. Sampai-sampai lah stres ambo di bueknyo. Dek gara-gara maulang ko ndak lo bisa ambo pulang kampuang hari rayo ko do. Kini ambo pasrah se lai. Apo nan tajadi tajadi lah. Labiah rancak ambo pai karaokean dan jalan-jalan ka mall untuak mananangan utak. Siapa tau setelah ambo melakukan hal iko ambo labiah bisa bapikiran tanang sahinggo pas pulang kapalo ambo ndak sakik lai do.

Topic: slice of life
Kawan-kawan pasti indak asiang kini mandanga namo camilan nan sadang viral di sosial media kini, yaitu Croffle. Croffle mulai populer di makanan tapi jalan korea sajak tahun 2020, tapi baru masuak ka Indonesia di akhir tahun 2021 iko. Cito rasonyo nan manih jo ranyah, turuik digamari dek masyarakat Indonesia. Salah surang vlogger makanan tanamo di Indonesia, Tasyi Athasyia manyabuikan Croffle adolah camilan nan babahan dasar adonan croissant nan dimasak manggunoan alaik mancetak waffle. Bahan-bahan nan digunoan untuak mambuek adonan croissant itu adola tapuang, garam, aia dingin, mentega, gulo, ragi, dan susu. Indak hanyo itu, adonan nan alah dibuej paralu disimpan ka kulkas karano sangaik sensitif taadok temperatur. Hal tasabuik dilakuan supayo ragi indak capek aktif tu mantega indak capek malaleh.

Topic: food & beverages
Dulu di sakolah-sakolah ado babarapo olahraga nan manjadi primadona na akhirnto punyo ekskulnyo surang. Ambiak se dulu waktu SMA paliang banyak nan suko bamain bosa basket. Pokoknyo nan ikuik ekskul iko punyo banyak fans dadakannyo di sakolah. Mulai katiko latihan sampai mangikuik an latihan, pasti rami nan mancaliak, apolagi nan bamain untuak tim nan jantan. Di kursi panonton padusi nan histeris dek urang nan manjadi favorit nyo bamain rami dek sorakan. Iko bantuaknyo ajang untuak kebolahan sambia manebar pesona tiok pamain mbasketnyo. Ado ciek partandingan nan ditunggu-tunggu katiko SMA adolah pertandingan antar sekolah nan mano urang sakolah lain manjadi bintang tamu. Itu hebohnyo bukan main,duo tim nan mananangguang martabat sakolah masiang-masiang.

Topic: sports
Hari Rayo Idul Fitri diperingati sabagai hari kemenangan dek urang-urang nan baagamo Islam. Hari ko sado umaik Islam nan alah manjalankan ibadah puaso panuah 1 bulan kembali fitri atau ibarat kato terlahir kembali mode anak ketek nan baru lahia nan ndak punyo doso. Kebetulan hari ko marupokan hari rayo idul fitri dan kami sakaluarga kini bakumpua di rumah nenek. Baru sampai rumah nenek kami cuu-cucu alah disuruah babarih untuak dapek giliran minta maaf kapado nan labiah tuo. Di momen  ko lo beko satiok tagak dari sungkeman diagiah amplop barisi pitih nan disabuik jo THR. Kalau alah dapek THR sadonyo barulah kami makan-makanan nan di masak dek nenek. Biasonyo ko rayo ko nenek masak banyak. Ado randang, opor, gulai kambiang, sate, gado-gado, dan lontong. Manggugah salero bana.

Topic: religion
Satiok pagi sabalum pai kasakola ani taruih sarapan basamo jo kaluarganyo. Satiok pagi amak ani alah mamasak untua sarapan, amak ani urang yang perhatinan sarato sayang kaluarga. Satiok pagi sabalum anak anak ka sakola dan sabalum ayah ani karajo amak ani salalu manyiapan sarapan yang bagizi. Pagiko takah biaso ani jo kaluarganyo sarapan basamo. Ani sanang sarapan hari ko, walaupun biasonyo sanang tapi kini labiah sanang karano susu coklat yang abih patang kini alah ado baliak. Artinyo ani bisa minum susu yang paliang nyo suko tu baliak. Ani suko bana minum susu coklat, nyo ndak suko susu raso lain karano manurutnyo susu yang lain tu mambuek paruik mual.

Topic: food & beverages
Burger adolah makanan capek saji yang bisa ditamui ampia di satiok restoran capek saji. Siapo sangko, makanan nan barasal dari Jerman iko bisa dibuek sederhana ala rumahan, karano caro mamasaknyo nan mudah. Partamo potong roti manjadi duo bagian, olesan mentega di satiok sisinyo tu panggang di ateh teflon jo api ketek. Sambia dibulak-baliak manunggu warna rotinyo barubah agak kacoklatan, siapan mayonais, saus sambal, parsley bubuak sabagai sausnyo. Satalah roti barubah jadi agak kacoklatan, masak dagiang sampai bawarna merah kalam. Salanjuiknyo susun salada, mantimun, bawang bombay, dagiang, paruikan keju di ateh roti dan siram jo saus nan tadi alah dibuek. Tutuik roti dan Burger siap disajian.

Topic: food & beverages
Bamain kasti adolah olahraga nan banyak disukoi samo banyak anak-anak karano permainan nan seru dan malibatkan banyak urang. Mako dari itu ado teknik dasar nan dapek dilakuan katiko bamain kasti agar permainan dapek talaksana dengan lancar. Partamo, tagak manyamping dimano poisisi kaki kida ado dimuko sadangkan untuak kaki suok ado dibalakang. Kaduo, paralu diperhatikan bahwa fokus adolah kunci utamo dalam permainan iko sahinggo katiko malemparkan bola atau manarimo bola haruih fokus kamuko. Katigo, untuak nan malempar bola haruih manggunoan tangan kanan. Salanjuiknyo lemparan bola haruih diateh kapalo sahinggo bola akan talambuang dengan baik. Mematuhi peraturan dasar dalam permainan akan mambuek permainan taraso labiah fair sahinggo katiko ado kekalahan pun kaduo tim dapek manarimonyo. 

Topic: sports
Ria punyo kawan yang inyo acok bana sakik kapalo. Saketek-saketek stres se taruih bantuak nyo. Mudah bana paniang dek kareno inyo indak bisa rileks satiok ado masalah dibaok baban se. Padohal dari adonyo tugas atau masalah inyo, mungkin bukan baraja se solusinyo. Kawan ria kalau dikecek baraja alah acok bana baraja sampai-sampai duduak se indak manga-manga. Ria manyuruah inyo untuak malakuan relaksasi dengan yoga kalau ndak olahraga lain. Manuruik ria manfaaik olahraga bisa juo mangurangi stres dan mambuek tubuh rileks. Dampak elok nyo untuak otak juo ado, elok untuak kasihaik an otak jo memori. Olahraga memang bana banyak manfaaik nyo.

Topic: sports
Ado babarapo unsua nan pantiang nan harus diparhatian antaro lain, media tanam. Untuak media tanamnyo yaitu manggunoan medis tsnsm jo kalambapan sarato unsua hara nan cukuik. Indak hanyo itu sajo, media tanam nan tabaik untuak teknik pananaman hidroponik ko mamiliki drainase nan rancak. Aia, aia adolah unsua paliang pantiang untuak tanaman hidroponik untuak mandukuang partumbuahannyo. Kualitas tanaman dan hasil panen tanaman hidroponik sangek bagantuang pado unsua nan ciek ko. Unsua hara, marupokan unsua nan indak kalah pantiang dalam tumbuah kambang tanaman hidroponik. Tanaman hidroponik mamarluan nutrisi nan cukuik bia dapek tumbuah dan bakambang dengan baik. Sangek disarankan untuak maagiah laurtan unsua hara pado tanaman hidroponik sacaro taratur. Oksigen, hindari sabaik mungkin bia kadar oksigen pado tanaman hiroponik randah. Pasalnyo kondisi tasabuik dapek manyababkan dindiang sel ditambus. 

Topic: slice of life
Tajun Payuang adolah salah satu olahraga nan babahayo dan barisiko. Ndak bisa dilakukan tanpa diawasi dek urang nan ahli. Bagi kalian nan baru pertamo kali malakukan olahraga ko ado beberapa hal nan paralu kalian persiapkan untuak mahindari resiko-resiko nan mungkin tajadi. Nan pertamo, harus mamiliki lisensi. Jadi sabalum malakukan olahraga ko awak harus punyo lisensi karano olahraga ko ndak bisa dilakukan dek urang sambarangan. Nan kaduo, pastian parasut dalam kondisi elok. Nan katigo, fokus dan konsentrasi. Untuak maningkek an konsentrasi tu kalian ndak buliah bagadang. Nan ka ampek dan paling utamo adolah kalian harus pastikan kondisi kesehatan dalam keadaan elok.

Topic: sports
Urang yang salalu ingin tahu dan tabuka jo sadoalah keadaan bisa mampunyoi hobi yang labiah bermanfaat. Manuruik ambo urang mode ko ancak mampunyoi hobi mambaco novel dan traveling. Traveling contohnyo ancak bana untuak urang mode ko, pasti inyo akan nyaman jo hobi yang dimiliki urang mode ko. Urang yang bapikian tabuka disabuik oppenes marupokan urang yang bapikia  kreatif, manyukoi tantangan, dan indak takuik maambiak resiko. Itulah yang ambo kecek an jadi kalau ado urang nan hobi traveling berati inyo adolah urang yang opened. Bapikia an tabuka dan suko bana jo hal baru ancak untuak menjadikan awak urang yang bebas dan banyak pengalaman.

Topic: leisures
Aplikasi nan ambo acok buka tiok hari nyo ka aplikasi Tiktok. Jadi banyak se barita-barita yang ambo caliak dari aplikasi tu. Teknologi ko memang alah samakin maju di ujuang sinan urang bisa viral kareno tiktok. Pas malam tu ambo dikecek an jo kawan ambo. Keceknyo caliaklah tiktok tu ado barita viral, lawak bana laki-laki tu keceknyo. Pas ambo caliak yo bana sadang viral di tiktok, sampai masuak Kabar barita. Jadi namonyo fajar sad boy, inyo ko takenal dek gara-gara manangih bantuak anak ketek katiko diputuih an jo pacarnyo. Indak abih disitu se, tanyato urang nyo lawak lo. Alah diundang lo ka babarapo stasiun tv dek gara-gara viral di tiktok.

Topic: technology
Katiko kito indak bisa manyalasaian karajo atau tugas nan diagiahan di jam karajo, sabaiaknyo kito karajoan di wakatu luang supayo labiah capek salasai. Manunda-nunda manyalaisaian karajo akan mambuek sado jadwal karajo salanjuiknyo manjadi tatunda. Jadi sabaiaknyo jiko ado karajo nan harus disalasaian sacapek mungkin. Bantuak nan biaso den lakuan katiko ado wakatu luang. Di sela-sela jam karajo den akan mangarajoan proyek karajo lapeh nan sadang den ambiak kini untuak manambah-nambah link dan pamasukan den. Sabananyo maambiak karajo lapeh katiko wak alah mampunyoi karajo utamo tamasuak agak barek, karano kito harus santiang mambagi wakatu nan kito punyo untuak manyalasaian kaduo karajo nan sadang kito jalani.

Topic: leisures
Dimalam hari Sena nio mambuek mie goreng. Tapi, Sena indak nio mambuek mie goreng jo caro nan biaso atau caro nan tatulih di bungkuih mie tu. Akhianyo, Sena mananyoan resep makanan nan lamak untuak mambuek mie goreng ka amaknyo bia mie goreng labiah lamak. Sebelum maagihan resep masak mie bia labiah lamak, Amak Sena manyuruah untuak mancaliak sayua nan ado didalam kulkas. Sudah Sena mancaliak isi kulkas, Sena maagiah tau kalau ado sawi didalam kulkas. Amak sena maagiah tau resep mamasak mie nan lamak. sudah mandanga resep makanan nan alah amak agiah tau. Sena mulai mamasak mie goreng di dapua.

Topic: food & beverages
Dari sakian banyak ekskul di sakolah, esksul olahraga adolah ekskul nan banyak macamanyo. Kagiatan ekstrakulikuler olahraga ko biasonyo matupakan kagiatan untuak mambari wadah bagi siswa utnuak manyalurkan potensi, minat, dan bakatnyo dalm bidang olahraga. Ekskul olahraga ko bisa manjadi tampek palapeh stress siswa nan dari pagi sampai siang balajar. Untuak pakambangan fisik siswa nan dimano umua siswa manjadi umua ameh di maso-maso partumbuhan hiduknyo. Ekskul nan ado do sekolah banyak pilihan nan disadiokan dek sakolah, bisa dipiliah siswa sasuai minat. Pangenalan ekskul sakolah diadokan katiko partamo masuak sakolah atau katiko maso orientasi pengenalan sakolah dari pihak sakolah dan OSIS sakolah.

Topic: sports
Pernah dulu, katiko ambo masih ketek. kami jalan-jalan ka dumai naiak oto starlet. katiko dijalan oto tibo-tibo mogok di daerah duri dan kondisi waktu itu hujan labek bana. Katiko itu kondisi jalanan langang bana dan mau ndak mau ayah ambo kalua untuak mariso kondisi dan papnyebab masin oto ko mati tibo-tibo. sadangkan kami di dalam oto manunggu ayah salasai ma cek masin oto. hujan labek nan diiringi jo patuih cukuik mambuek kam ibo mancaliak ayah hujan-hujanan mamariso oto katiko itu, tapi yo mau ndak mau jo kondisi kayak gitu harus di tampuah supayo oto ko bisa bajalan dengan normal dan kami sakeluarga bisa sampai ka tujuan.

Topic: leisures
Mesin cuci merk Polytron nan mamiliki duo tabung iko cukuik mudah untuak digunakan bagi pemula sekalipun. caro nan partamo untuak mancuci baju manggunoan mesin cuci iko yaitu dengan mamiliah baju badasarkan jenisnyo seperti baju putih dimasukkan basamaan dengan baju putih dan mamisahkan baju-baju luntur  agar indak takena ka pakaian lainnya. Kaduo, mamasukkan air secukuiknyo ka dalam tabung untuak mancuci baju. Ketigo, mamasukkan deterjen secukuiknyo untuak mambarasiahkan pakaian nan ado di tabung pencuci. Kaampek,  tutup dari tabung mesin cuci tasabuik. Satelah itu mamutar tombol nan alah ado di bagian ateh tabung sampai ka angka nan diinginkan. Kelimo,  manunggu sampai pakaian alah diputar oleh mesin cuci.  Lalu satelah itu mambuang air bekas cucian dan mulai untuak mambilas pakaian nan alah di sabun tadi. Satelah itu mamasukkan pakaian ka tabung pengering untuak dikeringkan dan paralu diingek bahwa letak penutupnyo haruih sasuai dengan aturan agar indak merusak mesin cuci. 

Topic: technology
Kompor gas labiah disukoi dek koki profesional karano kamampuan untuak mampagadang jo mampaketek ukuran api sacaro instan labiah capek jo tapek.  Sadangkan kompor listrik maangek jo mandingin labiah lamo daripado kompor gas. hal itu mambuek kompor listrik labiah lambek dan labiah sulik untuak mangontrol suhu. bantuak nan dikutip dari Forbes. Kabatulan adenpun baru bana mamakai kompor listrik di rumah, nan sabalumnyo mamakai kompor gas. hal nan den rasoan adolah dari segi konsumsu energi, bantuaknyo kompor gas labiah irit dibandiangan jo kompor listrik. Karano manggunoan kompor listrik labiah banyak mamaraluan daya, jadi manggunoan kompor gas bisa dikecekan mahemat pangaluaran jangka panjang.

Topic: food & beverages
Manuruik ambo utak awak ko alah cukuik panek dan litak karano sehari-hari dari pagi sampai sore dihadok an jo mato pelajaran nan mambuek utak angek dan barasok. Antah itu pelajaran matematika, fisika, kimia, dan lain-lain. Mako dari itu katiko akan mandaftar eksul bisuak ko manuruik ambo sarancaknyo piliahlah ekskul nan mambuek mood  dan sumangaik maningkek. Kok dapek ekskul tu bisa sekalian mahilangan stres contohnyo ekskul-eksul di bidang olahraga. Selain mambuek sumangaik maningkek ekskul ko bisa lo maagiah manfaat kesehatan untuak tubuah awak. Ditambah lo sakolah awak terkenal dengan fasilitas olahraga nyo nan sangaik paten, megah, dan langkok. Sayang bana rasonyo manyio-nyiokannyo.

Topic: sports
Partandingan sepakbola antaro Vietnam malawan Indonesia di Hanoi barakhir untuak kamanangan Vietnam. Kaduo tim sajak awal bamain tabukak dan saliang malakukan sarangan. Namun, Vietnam labiah dulu mancetak gol satalah umpan jauah pamain balakangnyo indak mampu diantisipasi dek pamain balakang Indonesia. Hal iko mambuek panyarang andalan Vietnam indak takawal dan sukses mancetak gol partamo di partandingan iko. Satalah gol itu, Indonesia mancubo untuak mangaja skor. Sayang para pamain Indonesia indak mampu mamanfaatkan paluang nan ado. Justru pado awal babak kaduo, Vietnam lah nan mampu manambah gol dan mampajauah kaunggulan ateh Indonesia. Barawal dari sipak pojok, panyarang andalan Vietnam lagi-lagi mancetak gol. Di siso waktu partandingan Indonesia taruih mancubo untuak mangaja skor. Namun, usaho itu indak barhasil sampai wasit maambuih pluit tando partandingan salasai. Skor akhir 2-0 untuak kaunggulan Vietnam. Hasil iko mambawo Vietnam lolos ka final piala AFF manantang pamanang di laga Malaysia lawan Thailand.

Topic: sports
Satiok tanggal 27 Rajab di kalender Hijriyah, umat Muslim marayoan Hari Isra’ Mi’raj. Hari ko dirayoan untuak mamperingati peristiwa Isra’ Mi’raj Nabi Muhammad. Isra’ Mi’raj adolah peristiwa bapindahnyo Nabi Muhammad Saw dari Masjidil Haram ka Masjidil Aqsa, kemudian naiak ka langik noleh Makaikat Jibril. Peristiwa iko adolah salah satu mukjizat dari Nabi Muhammad Saw. Beliau pai dari Makkah ka Yerusalem dan naiak ka pangik manggunoan kendaraan nan namonyo Buroq. Buroq ko punyo kecepatan nan labiah capek dibandiang kecepatan cahayo. Waktu naiak ka langik Nabi Muhammad batamu jo Nabi-nabi terdahulu. Salain itu, di peristiwa Isra’ Mi’raj ko Nabi Muhammad manjapuik  perintah untuak malaksanoan Sholat Limo Waktu dalam sahari.

Topic: religion
udang marupokan salah satu makanan lauik yang kayo aka nutrisi. dalam 85 gram udang matang, takanduang 84 kalori dan 20 gram protein. udang manganduang babagai macam mineral pantiang nan dibutuahan tubuah, kaya kalsium, magnesium, fosfor, kalium, jo zinc. salain itu, udang manganduang asam lemak omega 3 dan omega 6, anti oksidan jo yodium nan baiak untuak tubuah. nan manariknyo, kanduangan lemak nan ado di dalam udang ko tagolong randah. cangkang udang ko bisa di jadian oalahan nan namonyo chitosan. makonyo udang ko tamasuak makanan nan dianjuran katiko awak mangalami panyakik darah randah, karano kandungan yodium dari udang ko dapek maningkekan takanan darah awak.

Topic: food & beverages
Youtube musik sabanta lai akan ado fitur sarupo podcast nan dinamoi siniar. Jadi nan biasonyo Youtube tu labiah wak kenal dengan tontonan video nyo, kini dek mancaliak minat urang-urang mandanga an podcast kini ko tinggi nyo buek lo saroman itu. Hal iko pun dikonfirmasi langsuang dek Kapalo Podcasting Youtube, yaitu Kai Chuk baru-baruko. Beliau pun manambahan basonyo siniar ko bisa diakses jo akun Youtube non Premium dan bisa lo mandanga an siniar walaupun pangguno kalua dari Youtube atau mangunci ponsel.  Pokoknyo lah mirip bana jo spotify. Tapi sarupo jo Youtube Video non Premium, Youtube musik non Premium ko pun masih harus diselingi jo iklan. 

Topic: technology
Samakin bakambangnyo zaman samakin banyak macam kajahatan nan timbua. Salah cieknyo adolah panipuan. Panipuan adolah kahatan nan sangek marugian untuak urang nan di tipu. Banyak nan bisa ditipu takah pitih, barang dll. Nyatonyo kini alah banyak ibuk ibuk nan babalanjo online jo alikasi. Marujuah dari finance.detik.com ado kasus para ibuk ibuk nan di tpu. Ibuk ibuk ko korban panipuan PO atau pre-orden di online shop alek alek dapua. Produknyo adolah barang elektronik kabutuahan dapua yang sangek du sukoi ibuk ibuk. PO alek dapua ko di kalola dek Tita malalui komunikasi Whatsapp. Sampai 9 juni 2022 kapatang, tita masih dikabaan mailing. Mako dari itu sangek pantiang untuak tatap bahati-hati dalam balanjo online, karano banyak kasus panipuan mode iko.

Topic: food & beverages
Film laskar pelangi ko bacarito manganai kahidupan anak-anak di desa gantong, pulau belitung pado maso sakolahnyo. Diawali jo pambukaan sakolah di SD Muhammadiyah Gantong nan hanyo dihadiri 9 urang, Bapak harfan salaku kapalo sakola sempat ingin manyerah  dan manutuik sakolah, Namun bu muslimah sabagai salah satu pangajar di sd ko indak patah samangaik, inyo pun bainisiatif untuak mancari cieklai murid nan mandaftar. Hinggo pado akhirnyo, SD Muhammadiyah Gantong kadatangan duo siswa baru banamo harun jo lintang, yaitu siswa jo katarbatasan ekonomi namun kepintaran nyo nan lua biaso. Bu Muslimah alah mandedikasikan dirinyo sabagai guru dengan ikhlas taruih mananaman ajaran nan pantiang dalam kahidupan.

Topic: leisures
Maya alah manikah cukuik lamo dan mampunyoi anak ciek. Permasalahannyo kini kahiduik an maya jo pasangannyo sadang indak elok-elok se. Kareno maya maraso suami nyo tarlalu elok kasadoalah urang tamasuak padusi-padusi nan manjadi kawan inyo sampai kini. Manuruik maya indak ado kawan dakek antaro laki-laki jo padusi. Kalau memang kecek suami inyo indak ado parasaan tapi awak indak tau jo parasaan kawan padusi inyo. Memang batua pandapek maya, kareno urang nan setia indak sibuk mancari atau maagiah perhatian ka urang lain. Kareno awak alah barumah tanggo dan saharusnyo awak mancaliak perhatian dari pasangan awak daripado perhatian dari padusi lain di lua.

Topic: slice of life
Bagi nan alah pernah bakunjuang ka Pantai Aia Manih tampek Batu Malin Kundang mungkin alah tau kalau ado transportasi wisata Oto ATV. Oto ATV (All Terain Vehicle) ko adolah kendaraan roda 4 saroman oto trail tapi nyo labiah ketek. Oto ATV ko acok basiliweran di pantai tu. Rami urang nan manyewo tu untuak sekedar bajalan-jalan sampai manikmati pemandangan di Pantai Aia Manih. Jadi bagi kalain nan panek dan maleh manulusuri pinggiran pantai dari ujuang ka ujuang atau bagi nan nio malinteh ka pulau di subarang pantai aia manih pas siang hari pas lauik sadang suruik bisa bana sewo oto ATV ko. 

Topic: leisures
Liburan tahun baru tahun kini Susi pai mangunjungi salah satu tampek rancak nan ado di Pariaman. Inyo pai mamakai kereta untuak mancapai ka Pariaman. Susi dari daerah Aia Tawa, Kota Padang. Inyo pai jo kawan kos nyo baduo manaiki kereta. Didalam jadwal tiket online nan alah inyo pasan, kereta barangkek jam 7.15 pagi. Katiko jam alah manunjuakkan jam 07.00 Susi jo kawannyo alum barangkek juo dari kos. Dek jarak kos ka stasiun nan mambutuahan 15 minik kalau bajalan mambuek Susi labiah bagageh basiap-siap. Inyo baduo salasai basiap-siap jam 07.08 sahinggo mereka haruih balari bia indak tatingga kereta. Tapi malangnyo mereka talambek saminik, katiko alah tibo di stasiun kereta alah manutuikan pintunyo dan mulai bajalan. Mereka langsuang manyusul kereta jo naiak angkot arah ka stasiun salanjuiknyo. Sampailah distasiun Tabiang, untuangnyo kereta alum jalan sahinggo masih bisa masuak. Manunggu sekitar satu satangah jam Susi tibo di Pariaman. 

Topic: leisures
Dihari hujan, den taraso lapa karano sajak pagi sampai sanjo kini den alum makan. Dek kini sadang ujan, den mamasan makanan via online di salah satu aplikasi nan banyak manyadioan pesan makanan anta ka alamat. Den mamasan nasi bungkuih samba ayam baka. Menu iko merupakan menu nasi bungkuih nan paliang den suko. Manunggu sekitar 20 minik akhianyo makanan den sampai diantaan. Den mamakan nasi bungkuih tu sambia manonton video lucu. Sampailah ka video lucu bana sampai den tasadak. Den maminum aia untuak mangurangi raso padeh nan kini sampai ka kerongkongan. Sudah itu, den baranti manonton sambia malanjuikan makan nasi bungkuih.

Topic: food & beverages
Kalau kalian kurang suko manonton partandingan sepakbola Indonesia, ayo tonton partandingan sepakbola di Inggris. Rabu bisuak Manchester United nan baru sajo kalah dari Arsenal, akan malawan Nottingham Forest di semifinal carabao cup. Partandingan iko akan sangaik manarik untuak ditonton karano babarapo hal. Bagi Manchester United partandingan iko sangaik pantiang demi manjago asa untuak maraiah juara satalah terakhir kali mereka rasokan tahun 2017. Kamanangan di partandingan bisuak akan mambawo ciek kaki mereka barado di final. Samantaro untuak Nottingham, partandingan iko punyo arti lain. Mereka baru sajo baliak ka kompetisi terateh di Inggris satalah sakian lamo. Iko adolah momentum untuak manjago kaparcayoan diri tim agar tim dapek basaiang di siso musim ko. Karano kaduo tim mampunyoi kapantiangan nan babeda, laga iko akan sangaik manarik untuak disaksikan.

Topic: sports
Amak adolah salah saurang padusi badarah Minang nan santiang mamasak. Masakan Amak salalu manjadi favorit den. Salah satunyo sambalado cangkuak. Samanjak Dulu, Amak mancaritoan kalau satiok Amak mambuek sambalado cangkuak pasti den taruih batambuah makan. Pas ketek dulu, Amak mamasak sambalado cangkuak tanpa ado campuran, tapi kini Amak lah dapek resep baru sambalado cangkuak pakai ikan teri jo karupuak jangek. Sabana lamak rasonyo. Indak pernah rasonyo den tamuan sambalado cangkuak nan rasonyo salamak iko. Patang bana, katiko den pai baralek ka tampek saudara, kabatulan inyo mamasak sambalado cangkuak pulo. Tapi satalah den cubo, rasonyo masih jauah beda jo nan dibuek Amak. Masakan Amak emang tabaiak.

Topic: food & beverages
Olahraga waktu ketek nan acok dimainan adolah olahraga nan manggunoan bola. Antah itu olahraga bola sepak, bola basket, bola voli atau bulu tangkis. Untuak nan laki-laki labiah suko main bola sepak, sadangkan nan batino suko bola basket atau bulu tangkis. Sacaro umum pamainan olahrago ko bisa dimainan di lapangan sakolah sampai pai ka sawah dek alum puehnyo maindi sakolaj. Mambuek patandiangan jo kawan, mambuek pamainan manjadi sero. Dulu dek masih jarang hp jo tipi makonyo labiah bamain jo kawan di lua sampai dicarian amak dek alah sanjo alun jo pulang dek bamain. Kalau ditanyo sampai dulu cito-cito manjadi apo, rato-rato manjawek jadi pamain bole nan bisa maindi stadium bola nan gandang. Raso kompetitif nan timbua dek pamaian olahraga bisa mampaarek pakawanan sampai bisa baprestasi di bidang olahraga bola.

Topic: sports
Saat hari liburan Andri pai ka kampuang tampek inyiak samo uwo nyo tingga. Mereka tingga dirumah nan masih babantuak rumah gadang namun dengan kondisi nan tarawek. Dirumah itu, Andri nan sadang bakaliliang rumah basuo ado ruangan nan indak dikunci. Andri pun masuk kadalam ruangan tasabuik. Disitu Andri banyak basuo sanjato tradisional nan alah lamo. Andri mangetahui jenis sanjato tasabuik dalam pelajarannnyo. Mancalaik barang nan unik tasabuik, Andri mananyokan takait sanjato tasabuik. Uwo pun manjelaskan labiah detail tentang sanjato tradisional nan banamo keris tasabuik. Sambia manunjuakkan bagaimano caro mamaciaknyo, caro mamakainyo dan sabagainyo.  Andri pun mampraktekan caro mamaciak keris tasabuik dengan hati-hati. 

Topic: culture & heritage
Namo den Windi Ayana Kenzie, aden biaso dipanggia Aya. Kini aden lah masuak kaleh 11 atai kaleh 2 SMA di salah ciek SMA nan ado di Kota tampek den tingga. aden tingga jo onek den karano amak samo apak den karajo di lua kota. Di sakola aden ikuik kaleh tambahan tari, karano den suko manari. Hobi tari ko lah ado dalam diri den dari ketek dimulai sangkek den TK. Kaluarga den mandukuang hobi den ko dan mamasuakan den ka sangga tari. Samanjak masuak sanggar den jadi tau kalau banyak janih tari. Disiko pulo den mangenal macam macam tari tradisional dan baraja manariannyo. Aden bisa dikecekan babakat pulo disiko, karano den acok ikuik lomba tari dan manang. Den aco pulo diminta maisi acara acara sakolah nan mambutuahan tari sabagai paisi acara takah acara parpisahan.

Topic: leisures
Ado kisah nan tatulih di Al Quran nan paliang wak suko yaitu kisah Ashabul Kahfi. Ashabul kahfi ko kisah pemuda-pemuda nan talalok sampai 300 tahun di dalam gua.  Pemuda-pemuda ko hiduik di zaman sabalun Nabi Muhammad, di nagari nan banamo Afsus. Nagari tu dipimpin oleh rajo nan kejamdan penyembah berhala. Rajo tu ndak sagan untuak mambunuah sia se ndak manuruik jo aturannyo. Karno takuik dibunuah oleh si rajo dek ndak nio manyambah berhala, akhirnyo pemuda-pemuda nan beriman ko pai darinagari tu untuak mandok ka gua untuak mampatahankan kaimanannyo. Di jalan inyo batamu jo anjiang nan akhirnyo ikuik jo pemuda-pemuda tu mandok di gua.

Topic: religion
Kalau ndak nio kalah saat batandiang olahraga mako awak harus lo manyasuai an jo usaho nan awak lakukan. Latihan tiok hari, kompak sasamo tim, dan basungguah-sungguah dalam mawujudkan visi misi kalian dalam maraiah kemenangan. Awak nio jadi juara tapi usaho ndak gadang. Disuruah latihan maleh, ma lo ka mungkin ka manang. Sadangkan urang nan alah tunggak tunggik latihan tanpa lelah masih ado juo kamungkinan untuak kalah, apo lai kalau kalian nan kurang persiapan. Mako dari itu marilah samo-samo kito semangat. Kumpua an semangat kalian sadonyo untuak maraiah kemenangan nan diharok an. Pacayo lah kalian sadonyo basonyo usaho ndak akan mahianati hasil.

Topic: sports
UMKM marupokan kegiatan atau usaho bisnis yang dijalankan oleh sebuah individu, rumah tangga, ataupun badan usaho ketek. UMKM adalah singkatan dari usaha kecil, mikro, dan menengah. Sabalumnyo UMKM diatur dalam Undang-undang No. 20 tahun 2008, kemudian diatur dalam PP No. 7 tahun 2021 tentang kemudahan, perlindungan, dan pemberdayaan koperasi dan usaho mikro, ketek, dan manangah atau yang acok disabuik PP UMKM. UMKM yang ado di Indonesia jumlahnyo taruik batambah dan samakin berkembang. Salain itu, Menteri Koperasi dan UMKM mangatokan sabanyak 19 juta UMKM di Indonesia alah masuak ka ekosistem digital hinggo Mei 2022. Iko berarti alah samakin banyak pelaku UMKM yang dapek memanfaatkan teknologi digital untuak mandukuang bisnisnyo.

Topic: business
Mush'ab bin Umair adolah salah satu sahabat nabi.  Mush'ab diangkek dek nabi sabagai duta Islam pertamo dan dikirim ka Yatsrib, Madinah, untuak manjadian kota tu sabagai tujuan hijrah. Tapi sayangnyo, Mush'ab harus manjadi salah satu korban dalam Perang Uhud. Mush'ab dibunuah dek Ibnu Qami'ah al-Laitsi. Ibnu Qami'ah menyarang Mush'ab dengan memotong tangan kanannyo saat mamacik panjinyo. Katiko Mush'ab mancubo mamindahan panjinyo ka tangan kirinyo, ibnu mamutuih tangak kirinyo, dan katiko dilatak an ka dado Mush'ab, Ibnu pun manikam dadonyo manggunoan tombah sahinggo Mush'ab pun ndak badayo sampai akhirnyo maningga. Jenazah mash'ab pun dimakamkan dek saudaranyo Abu Ar-Rum bin Umair, Amir bin Rabi'ah, dan Suwaibith bin Sa'ad.

Topic: religion
Virat kohli adolah salah satu olahragawan favorit ambo, inyo adolah pamain kriket internasional yang kini baposisi sebagai kapten di tim nasional india. Kohli adolah salah satu atlet yang paliang terkenal bana di dunia oleh ESPN. Ambo manjadian inyo sabagai olahragawan favorit kareno salain pamainan yang bagus dan manjadi kapten yang hebat. Bantuak rupo dari virat kohli ko mambuek jantuan padusi babungo, tampan, bakumis, senyum manawan, alis mukonyo taba. Ancak bana soalnyo inyo manis juo jadi ambo indak bosan mancaliak inyo. Virat kohli tamasuak pamain yang sukses. Bisa dicaliak dan dipakiroan kakayoan virat yang fantastis. Virat adolah kapten tim di nasional india.

Topic: sports
Kaum Nabi Luth adolah sakalompok urang nan hiduik di kota Sodom, nan talatak di lambah Jordan. Mereka dikenal dengan kalakuannyo nan buruak dan kamasksiatan tarutamo dalam hal seks jo sasamo jenis. Nabi Luth adolah seorang Nabi nan diagiah tugas oleh Allah SWT untuak maagiah peringatan ka kaum Sodom tentang kamungkaran nan mereka lakukan dan mamintak mereka untuak batobat. Namun, kaum Nabi Luth ndak nio mandanga nasihatnyo dan justru mausia Nabi Luth dari kota mereka. Kisah ko dicaritoan dalam Al Quran, tentang azab nan diagiah Allah ka kaum Nabi Luth nan ingkar. Allah manurunkan hujan meteor ka negeri sodom sabagai azab untuak ka kaum sodom nan ndak nio mandanga ajaran Nabi Luth.

Topic: religion